— Для кожнай рыхтую план. Да мяне тут ніхто гэтым не займаўся: хлопцы проста прыходзілі, дзяліліся на дзве каманды і гулялі паміж сабой. Цяпер трэніроўкі праходзяць два разы на тыдзень, у некалькі этапаў. Выконваем практыкаванні на каардынацыю для балансу цела, бегавую размінку з элементамі расцяжкі, потым максімальную расцяжку, на якую ідзе шмат часу. Бывае, што адзін партнёр цягае на сабе іншага. Такім чынам нагружаюцца ўсе часткі цела. Пасля стаўлю гульцоў па сваіх пазіцыях, як я гэта бачу. Практыкуем гульню рукамі, забіванне мяча ў вароты галавой... Хачу, каб хлопцы не проста бегалі, а яшчэ і думалі, вучыліся прымаць хуткія рашэнні. Шмат хто лічыць, што футбол — адзінаццаць на адзінаццаць хлопцаў, якія качаюць мяч па полі. Але насамрэч гэта вельмі складаны від спорту, дзе ўсё залежыць ад галавы, а ногі — усяго толькі інструмент.